Kommissionens beslutning

af 4. april 2001

om ændring af beslutning 93/402/EØF om dyresundhedsmæssige betingelser og udstedelse af sundhedscertifikat ved indførsel af fersk kød fra bestemte lande i Sydamerika for at tage hensyn til dyresundhedssituationen i Argentina

(meddelt under nummer K(2001) 1040)

(EØS-relevant tekst)

(2001/276/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 72/462/EØF af 12. december 1972 om sundhedsmæssige og veterinærpolitimæssige problemer i forbindelse med indførsel af kvæg, svin, får og geder samt fersk kød og kødprodukter fra tredjelande(1), senest ændret ved Rådets direktiv 97/79/EF(2), særlig artikel 3 og 14, og

ud fra følgende betragtninger:

(1) Ved Kommissionens beslutning 93/402/EØF(3), senest ændret ved beslutning 2000/755/EF(4), fastsættes der sundhedsmæssige betingelser og bestemmelser om udstedelse af sundhedscertifikat ved indførsel af fersk kød fra Colombia, Paraguay, Uruguay, Brasilien, Chile og Argentina.

(2) Ved import af fersk kød skal der tages hensyn til de forskelligartede epidemiologiske forhold i de pågældende lande og i de forskellige dele af disse lande.

(3) Veterinærmyndighederne i de pågældende lande skal bekræfte, at deres lande eller regioner har været fri for kvægpest og mund- og klovesyge i mindst 12 måneder, og skal endvidere forpligte sig til inden for 24 timer pr. fax, telex eller telegram at underrette Kommissionen og medlemsstaterne om bekræftede tilfælde af ovennævnte sygdomme eller ændringer af vaccinationspolitikken i forbindelse hermed.

(4) Den 2. marts 2001 meddelte de argentinske myndigheder Kommissionen, at en ny regionaliserings- og vaccinationspolitik for mund- og klovesyge var under indførelse som følge af, at dyr, som ulovligt var ført ind fra nabolande, var fundet positive for mund- og klovesyge, for at beskytte grænseområderne og en del af opdræts- og opfedningsområderne i den centrale del af Argentina.

(5) De argentinske myndigheder har givet oplysning om, at vaccination af kvæg mod mund- og klovesyge er under genindførelse, bl.a. i det nordlige grænseområde (stødpudezone) og et særskilt område i den centrale del (område med restriktioner), efter at der ikke har været anvendt vaccination siden 1999. Desuden blev et udbrud af mund- og klovesyge anmeldt til OIE den 13. marts 2001. Landets status bør derfor tages op til revision på baggrund af disse ændringer, da de nuværende krav var baseret på en anden strategi for sygdomsbekæmpelse og kontrol med flytning af dyr.

(6) Endvidere fremgår det af oplysningerne fra Argentina, at landet har suspenderet eksporten af kød til Canada, Chile og USA, men ikke til EF.

(7) Tilladelsen til import til EF af alle kategorier fersk kød fra de arter, der er modtagelige for mund- og klovesyge, bør derfor suspenderes, i det mindste indtil der er gennemført et EF-kontrolbesøg for at undersøge den nye situation på stedet, eller situationen er blevet afklaret på tilfredsstillende måde.

(8) Landelisterne bør præciseres på baggrund af myndighedernes erfaringer med gennemførelsen af denne beslutning.

(9) Import til EF af fersk kød fra kvæg og får bør derfor ikke længere tillades.

(10) Beslutning 93/402/EØF bør ændres i overensstemmelse hermed.

(11) Denne beslutning bør tages op til revision på baggrund af det næste EF-veterinærbesøg og/eller en eventuel ændring af sundhedssituationen i Argentina, som er blevet meddelt Kommissionen i mellemtiden.

(12) De i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

I beslutning 93/402/EØF foretages følgende ændringer:

1) bilag I affattes som angivet i bilag A til denne beslutning

2) bilag II affattes som angivet i bilag B til denne beslutning.

Artikel 2

Denne beslutning anvendes indtil den 15. april 2001.

Artikel 3

Denne beslutning er rettet til medlemsstaterne.

Udfærdiget i Bruxelles, den 4. april 2001.

På Kommissionens vegne

David Byrne

Medlem af Kommissionen

(1) EFT L 302 af 31.12.1972, s. 28.

(2) EFT L 24 af 30.1.1998, s. 31.

(3) EFT L 179 af 22.7.1993, s. 11.

(4) EFT L 303 af 2.12.2000, s. 36.

BILAG A

"BILAG I

BESKRIVELSE AF DE SYDAMERIKANSKE OMRÅDER, DER ER AFGRÆNSET MED HENBLIK PÅ UDSTEDELSE AF SUNDHEDSCERTIFIKATER

>TABELPOSITION>"

BILAG B

"BILAG II

(Version nr. 02/2001)

DYRESUNDHEDSGARANTIER, DER KRÆVES FOR UDSTEDELSE AF SUNDHEDSCERTIFIKAT ((Bogstaverne, A, B, C, D, E, F, G og H i skemaet svarer til de standardsundhedsgarantier, som er beskrevet i bilag III, anden del, til beslutning 93/402/EØF, og som i henhold til artikel 2 i nævnte beslutning skal ledsage de enkelte produkter alt efter oprindelse.))

>TABELPOSITION>"